Ligurian:
# A rumenta

– Ghe ô diggo pe l’urtima vòtta: scià no deve cacciâ zu da-o barcon quella rumenta do bellin! I gatti no â mangian e à mi me vëgne tutti i moscin in casa. E i ratti fan festa sotta a-o mæ poggiölo! Pe no parlâ de quello pöveo can, grasso comme un pòrco, ch’o baia delongo! Basta, BASTA!

– Oh cöse scià s’ascada tanto! E gente agre comme voî son cattive e no veuan ben a-e bestie! Dapeu se scià gh’à i ratti sotta a-o barcon o l’é perché scià l’é sucida e scià no nettezza ben!

– Scià stagghe à sentî, brutta bagascia, mi in casa me ghe puliscio bastante, seguo che scià fa fito à nettezzâ, scià caccia a rumenta inte case di atri! E ancon d’assæ che scià veu ben a-e bestie, o seu can o no sciòrte mai e a Texo a m’à dito ch’o gh’à pisciou in scî lençeu. Scià stagghe ben attenta che no l’accapite à mie: vëi seia me son attrovâ armelle e leppego de tomata in sciâ miagetta do poggiölo, oua ghe diggo che a pròscima votta che treuvo quarcösa, vëgno sciù de d’ato e ghe â fretto inte quello moro da refiosa de merda!

– Mäducâ de unna mäducâ, çerte poule ê peu deuviâ solo unna paisaña comme voscià! Se vedde pròpio che scià no l’à reçevuo nisciuña educaçion!

– Scì l’à parlou a nobiltæ de Corso Perrone! Mi ne vegniò di paixi, ma con tutti i bellin che scià l’a piggiou voscià, missi in righinaggia un apreuvo à l’atro, se gh’arriva à Romma!

– Staseia ghe mando mæ maio, coscì o â mette in riga, lenguassa!

– Scì scì che scià ô mande zu da niatri quello paggiasso! Coscì mæ maio o ghe arve o libbro primma de inversâlo comme un scappin!

– Faiò presente à l’amministratô tutte e seu menasse!

– No veddo l’oa! Doppo tanto ô veddiemo torna! Coscì mi, a Texo e tutti i atri do palaçio poemmo parlâghe de viatri «Nòbili de Castelmerda», mai ben!

– Ne parliò a-o mæ avvocou.

– Scià fasse, semmo in chinze contra un, e veddiemo…

English translation:
# The Garbage

“I’m telling you for the last time: you must not throw that fucking garbage out the window! The cats don’t eat it and I get all the gnats in my house. And the rats are having a feast under my balcony! Not to mention that poor dog, fat as a pig, that keeps barking nonstop! Enough, ENOUGH!”

“Oh, why are you getting so worked up! Sour people like you are nasty and don’t love animals! Besides, if you have rats under your window it’s because you’re a slob and don’t clean properly!”

“Listen here, you ugly slut, in my home I clean well enough, sure it’s easy for you to clean, you throw all your garbage into other people’s homes! And so much for loving animals, your dog never goes out and Teresa told me he pissed on her sheets. You’d better hope it doesn’t happen to me: last night I found seeds and tomato slime on my balcony wall, and I’m telling you now, next time I find something, I’m coming upstairs and I’ll smear it all over that nasty shitty face of yours!”

“Rude, rude woman, only a country bumpkin like you would use such language! It’s obvious you’ve had no upbringing whatsoever!”

“Oh yes, the nobility of Corso Perrone has spoken! I may come from the country, but with all the cocks you’ve taken, lined up one after the other, you could reach Rome!”

“Tonight I’ll send my husband down, he’ll set you straight, you foul-mouthed thing!”

“Yes, yes, do send that clown down to us! That way my husband can read him his life story before turning him inside out like a sock!”

“I’ll be reporting all your threats to the building manager!”

“I can’t wait! At last we’ll see him again! That way Teresa and I and everyone else in the building can finally tell him all about you ‘Nobles of Shitcastle’!”

“I shall discuss this with my lawyer.”

“Go right ahead, we’re fifteen against one, we’ll see…”